Rybewystoetse ná 7 maande weer afgelê | News24
Rybewystoetse ná 7 maande weer afgelê
LINKS BO: 'n "Gladde" pad vir die rybewystoetse?.?.?. Whitesweg in Kirkwood is een van die min paaie in dié dorp wat vir sowat 1,6?km (vanaf die verkeersdepartement tot by die toetsterrein) in 'n redelike toestand is vandat die slaggate gevul is.
Al gehoor van soveel slaggate in 'n dorp se strate dat niemand eens 'n rybewystoets kan aflê nie?
Dit is raar, maar waar – gaan hoor maar by Kirkwood se inwoners, want sewe maande lank moes dié dorp se aspirant-bestuurders hul toetse op ander dorpe gaan aflê.
Verkeersowerhede het al op 12 Desember verlede jaar halt geroep met rybewystoetse op dié paaie met meer gate as teer.
Voorts was die toestande ook nie alte veilig nie.
"Daar was nie orals stoptekens en ook nie padtekens nie, 'n ongeluk kon baie maklik gebeur het," het Flippie Ehlers, voorsitter van die Sondagsrivier-sakekamer, gesê.
"Dit is 'n jammerte dat die toetsterrein so lank toe was – die munisipaliteit kon maklik R100 000 in dié periode verdien het," het hy bygevoeg.
Nog 'n man wat baie geld in dié "slaggat-periode" kwyt is, is Riaan Taljaard, eienaar van die dorp se One Way-bestuurskool.
Hy het uitgehou, maar teen Junie vanjaar was dit verby uithou vir hom. "Toe kom ek en die verkeersowerhede mekaar halfpad tegemoet. Ek leen my padwerktoerusting vir hulle, kry skenkings vir sement en dan maak ons die gate toe."
Toe doen hulle dit – maar net op die rybewys-toetsroete wat deur die hoofstraat en 'n paar systraatjies gaan. Op die ander paaie gaan dit nog stamp-stamp deur die slaggate.
Maar die belangrikste is dat die toetsterrein weer op 1 Julie oopgestel kon word en aspirant-bestuurders weer hand aan stuurwiel deur die dorp kon slaan.
Taljaard is nou halfpad tevrede. Sy droom is 'n slaggatlose dorp vol gladde teerstrate.
Ehlers glo weer die paaie is so vrot herstelwerk sal nie help nie. "Dit sal oorgebou moet word."
Zolile Lose, burgemeester van die Sondagsriviervallei waarbinne Kirkwood val, het verduidelik daar is net nie genoeg geld vir herstelwerk nie.
"Ons het die Sarah Baartman-distriksmunisipaliteit, die departement paaie en vervoer, asook die private sektor om geldelike bystand genader."
Volgens Stef Delport DA-raadslid, is daar selfs ook al samesprekings met Bhisho oor die herstelwerk aan die Sondagsriviervallei se paaienetwerk gevoer.
"Indien ons geld van Bhisho kry, sal die herstelwerk oor 'n paar jaar gedoen word; dié paaie kan nie oornag herstel word nie," het hy verduidelik